text: "Синята брада" на Амели Нотомб - Свободно време - Книги - Edna.bg
  "Синята брада" на Амели Нотомб
  В първия работен ден за годината на пазара у нас излезе книгата "Синята брада" на Амели Нотомб. Това е най-умната и екстравагантна интерпретация на приказката на Шарл Перо, която можете да си представите.
  В "Синята брада" (превод: Светла Лекарска) университетска преподавателка на име Сатюрнин търси жилище под наем и се нанася в дома на испанския аристократ дон Елемирио.
  Злите езици говорят, че по подобие на Синята брада -– богатия благородник, избивал любопитните си жени, дон Елемирио убива наемателките, които се опитват да проникнат в изрично забранената от него стая. Но ето че донът се влюбва в Сатюрнин.
  Какво е цветът? Усещане, предизвикано от светлината. Може да се живее и без цветовете. Далтонистите виждат само в черно и бяло, но не са по-малко информирани от останалите. За сметка на това са лишени от една основна наслада.
  Цветът не е символ на удоволствието, той е самото удоволствие. Това е дотолкова вярно, че в японския език "цвят" може да бъде синоним на "любов".
  В крайна сметка Елемирио сам завежда Сатю в тайнствената стая. И идва ред на голямата изненада, на която Нотомб е такава майсторка.
  Амели Нотомб, вече добре позната на българските читатели, пише от седемнайсетгодишна и сама определя себе си като графоманка. "Ако не пиша, ставам опасна" казва Амели Нотомб, чиято вярна публика всяка година жадно очаква месец септември, когато на френския книжен пазар се появява "новата Нотомб".
  Родена през 1967 г. в белгийско аристократично семейство, тя прекарва детството и юношеството си в различни страни, където баща ѝ е посланик. През 1992 г. излиза първият ѝ роман "Хигиена на убиеца", а през 1999 г. ѝ е присъдена Голямата награда на Френската академия за "Изумление и трепет".
  Вече седемнайсет години успехът не я напуска и романите ѝ неизменно са в първите места на най-добрите продажби.
  Премиерата на книгата ще се състои на 10 януари от 18:30 часа в Orange center на ул. Граф Игнатиев № 18 в столицата. В уютна атмосфера ще прочетем откъси от "Синята брада". Заповядайте!